મહાનુભવોનાં પ્રસંગોમાં આમંત્રણ મળે તે માટે ઘણાં લોકો પ્રયાસ કરતાં હોય છે. આ માટે પોતે ભૂતકાળમાં કોઈ હોદ્દા પર ટૂંકાગાળા માટે પણ રહ્યા હોય તે આગળ ધરી ઘણાં આમંત્રણ વાંચ્છતા હોય છે. આમ છતાં પ્રવેશ ન મળે તેમ હોય ત્યારે કોઇપણ રીતે ઘૂસી જનારા પણ હોય જ છે. એમને ગેટ ક્રેશર્સ કહે છે. ૨૦૦૯માં વ્હાઈટ હાઉસમાં ડૉ. મનમોહન સિંઘનાં માનમાં રાખેલા સ્ટેટ ડીનરમાં ત્રણ જણા આવી રીતે વગર આમંત્રણ મળ્યે ઘૂસી ગયા હતા. અમેરિકામાં આ ઘણું હિંમતનું કામ ગણાય છે. એમનાં ઉપર ખોટી માહિતી આપવાનો (મિસ-રીપ્રેઝન્ટેશન) કેસ થયો હતો. ત્યાં જોકે ભારતીય સિક્યોરીટી નહીં હોય. પણ લાલિયાએ અહીં ભારત અને અમેરિકન બંને સિક્યોરીટીને ચેલેન્જ કરી ઘૂસી ગયો હતો. એ પણ કોઈપણ પ્રકારના મિસ-રીપ્રેઝન્ટેશન વગર. નરી હિમ્મતના જોરે. લાલિયાની આ હિંમતને ચારે તરફથી બિરદાવવામાં આવી રહી છે અને અમુક લોકો આને ૨૦૦૯માં ભારતના વડાપ્રધાનનાં ફંક્શનમાં ગેટ ક્રેશિંગનાં જવાબ તરીકે પણ જોઈ રહ્યાં છે.